ഗോൾഡ് കോസ്റ്റ് എന്ന വാക്കിൻറെ അർത്ഥം സുവർണ തീരം എന്നാണ് . 21 - ാം കോമൺവെൽത്ത് ഗെയിംസിന് ഓസ്ട്രേലിയയിലെ ഗോൾഡ് കോസ്റ്റിൽ തുടക്കമാകുമ്പോൾ ഇന്ത്യ കൊതിക്കുന്നത് ആ തീരത്തുനിന്ന് സ്വർണം ആവോളം വലയിൽ നിറയ്ക്കാനാകും . 71 രാജ്യങ്ങളിൽ നിന്നുള്ള കായികതാരങ്ങൾ 19 ഇനങ്ങളിലായി മാറ്റുരയ്ക്കുന്ന മീറ്റിൽ 225 അംഗ സംഘമാണ് ഇന്ത്യയുടെ സ്വർണ വേട്ടയ്ക്കിറങ്ങുന്നത് . 2014ലെ ഗ്ലാസ്ഗോ ഗെയിംസിൽ 15 സ്വർണവും 30 വെള്ളിയും 19 വെങ്കലവുമായി 64 മെഡലുകളോടെ അഞ്ചാം സ്ഥാനത്തായിരുന്നു ഇന്ത്യ . ഗോൾഡ് കോസ്റ്റിൽ ആ നേട്ടം മറികടക്കുക എന്നതാണ് ഇന്ത്യയെ സംബന്ധിച്ച് ഏറ്റവും പ്രധാനപ്പെട്ട കാര്യം . ഇന്ത്യ ആതിഥേയത്വമരുളിയ 2010 ന്യൂ ഡൽഹി ഗെയിംസിൽ 38 സ്വർണവും 27 വെള്ളിയും 36 വെങ്കലവുമായി 101 മെഡലുകളോടെ രണ്ടാം സ്ഥാനത്തെത്തിയതാണ് ഇതുവരെയുള്ള ഇന്ത്യയുടെ മികച്ച മെഡൽ കൊയ്ത്ത് . ന്യൂ ഡൽഹി കോമൺവെൽത്ത് ഗെയിംസിനെക്കാൾ മികച്ച പ്രകടനം ഗോൾ കോസ്റ്റിലുണ്ടാകുമോയെന്ന് കാത്തിരുന്ന് കാണാം . എങ്കിലും ഷൂട്ടിംഗ് , ഗുസ്തി , ബാഡ്മിൻറൺ , സ്ക്വാഷ് , ബോക്സിംഗ് , അത്ലറ്റിക്സ് , ഹോക്കി എന്നിവയിലാണ് കൂടുതൽ മെഡലുകൾ ഇന്ത്യ ലക്ഷ്യമിടുന്നത് . ജിംനാസ്റ്റിക്കിലും സൈക്ലിംഗിലും മെഡൽ നേടാമെന്ന പ്രതീക്ഷയും ഇന്ത്യയ്ക്കുണ്ട് . ഗോൾഡ് കോസ്റ്റിൽ ഷൂട്ടിംഗാണ് ഇന്ത്യ കൂടുതൽ പ്രതീക്ഷയർപ്പിക്കുന്ന ഇനമെന്ന് തറപ്പിച്ച് പറയാം . ലോക ജേതാവ് ജിത്തു റായ് , ഒളിംപിക് ജേതാവ് ഗഗൻ നരംഗ് , ഏഷ്യൻ ഗെയിംസ് ജേതാവ് രവി കുമാർ , യുവതാരം അനീഷ് ബൻവാല എന്നിവരടങ്ങുന്ന 27 അംഗ സംഘമാണ് ഇന്ത്യയുടെത് . ഇവരിൽ ജിത്തു റോയിയും ഗഗൻ നരംഗ് ഇന്ത്യയുടെ ഉറച്ച മെഡൽ പ്രതീക്ഷകളാണ് . ഹീന സിദ്ദു , മനു ബാഖർ , മെഹൂലി ഘോഷ് , അപൂർവ്വി ചന്ദേല തേജസ്വിനി സാവന്ദ് , അൻജു മൌദ്ഗിൽ എന്നിവരും മെഡൽ വെടിവെച്ചിടും എന്ന് കരുതാതെ വയ്യ . ഭാരദ്വാഹനമാണ് ഇന്ത്യയ്ക്ക് മെഡൽ പ്രതീക്ഷയുള്ള മറ്റൊരിനം . ലോകചാമ്പ്യ എസ് മീരാഭായി ചാനു തന്നെയാണ് ഈ ഇനത്തിൽ ഇന്ത്യയുടെ ഒന്നാം നമ്പർ മത്സരാർത്ഥി . ഗ്ലാസ്ഗോ കോമൺവെൽത്ത് ഗെയിംസിൽ സ്വർണം നേടിയ സതീഷ് ശിവലിംഗം ഇക്കുറിയും മികച്ച പ്രകടനം ആവർത്തിച്ചാൽ മെഡലുറപ്പ് . സൻചിതാ ചാനു , ദീപക് ലാതെർ , സരസ്വതി റൌത്ത് , പൂനം ദായവ് തുടങ്ങി ഭാരദ്വാഹനത്തിൽ ഇന്ത്യയ്ക്ക് മിന്നും താരങ്ങളേറെ . ഇന്ത്യയുടെ പാരമ്പര്യ ഇനമായ ഗുസ്തിയിൽ മെഡൽ കൊയ്ത്ത് ഇക്കുറിയും ഉറപ്പാക്കാം . രണ്ട് തവണ ഒളിംപിക് ജേതാവായ സുശീൽ കുമാറാണ് ഇന്ത്യൻ സംഘത്തിലെ പ്രധാനി . 2016 ഒളിംപിക്സ് മെഡലിസ്റ്റ് സാക്ഷി മാലിക്കാണ് എതിരാളികളെ മലർത്തിയടിക്കാൻ കെൽപുള്ള മറ്റൊരു താരം . ബജ്റംഗ് പുനിയ , രാഹുൽ അവാരേ , ബബിതാ കുമാരി , പൂജ ദാണ്ഡ , വിനേഷ് ഫോഗട്ട് തുടങ്ങി ഗുസ്തിക്കളത്തിലെ ആ പട്ടിക നീളുന്നു . ബോക്സിംഗിൽ അഞ്ച് തവണ ലോക ചാമ്പ്യയായ മേരി കോമാണ് ഇന്ത്യൻ സംഘത്തിലെ സൂപ്പർ താരം . 2010 കോമൺവെൽത്ത് ജേതാക്കളായ മനോജ് കുമാർ , പിങ്കി റാണി , സരിതാ ദേവി ഏഷ്യൻ ഗെയിംസ് ജേതാക്കളായ വികാസ് കൃഷ്ണൻ , സതീഷ് കുമാർ എന്നിവരാണ് ഇടിക്കൂട്ടിലെ മറ്റ് കരുത്തർ . മേരി കോമിനും സരിതാ ദേവിക്കും അവസാന കോമൺവെൽത്ത് ഗെയിംസാണ് ഇതെന്നത് മെഡൽ പ്രാധാന്യം കൂട്ടുന്നു . 28 പേരാണ് അത്ലറ്റിക്സിൽ ഇന്ത്യൻ ജഴ്സിയിൽ ഇറങ്ങുക . ജാവലിൻ ത്രോയിൽ എഷ്യൻ ജേതാവായ നീരജ് ചോപ്ര , ഡിസ്കസ് ത്രോയിൽ കോമൺവെൽത്ത് ജേതാവായ സീമാ പൂനിയ എന്നിവരാണ് അത്ലറ്റിക്സിലെ സൂപ്പർ താരങ്ങൾ . മികച്ച പ്രകടനം പുറത്തെടുത്താൽ വനിതകളുടെ 4x400 മീറ്റർ റിലേയിലും മെഡൽ പ്രതീക്ഷിക്കാം . മറ്റ് ട്രാക്കിനങ്ങളിൽ ഇന്ത്യയുടെ മെഡൽ പ്രവചനം അത്ര എളുപ്പമല്ല . ബാഡ്മിൻറനാണ് ഇന്ത്യയുടെ മറ്റൊരു കരുത്ത് . ഒളിംപിക് മെഡൽ ജേതാക്കളായ സൈന നെഹ്വാൾ , പി . വി സിന്ധു എന്നിവർ മെഡൽ കൊണ്ടുവരുമെന്നാണ് വിലയിരുത്തൽ . പുരുഷ സിംഗിൾസിൽ അട്ടിമറികൾ നടന്നില്ലെങ്കിൽ കിഡംബി ശ്രീകാന്തും എച്ച് എസ് പ്രണോയിക്കും സാധ്യതകളേറെ . അതേസമയം മിക്സിഡ് ഡബിൾസിൽ ഗ്ലാസ്ഗോയിലെ വീഴ്ച്ച പരിഹരിക്കാനാകും ഇന്ത്യൻ താരങ്ങളുടെ ശ്രമം . പുരുഷ ഹോക്കിയിൽ നിലവിലെ ഏഷ്യൻ ചാമ്പ്യൻമാരായാണ് ഇന്ത്യ കളിക്കാനിറങ്ങുന്നത് . കഴിഞ്ഞ രണ്ട് തവണത്തെയും പോലെ അതിശക്തരായ ഓസ്ട്രേലിയ ആകും ഇന്ത്യയ്ക്ക് വെല്ലുവിളിയാവുക . ഓസീസിനെ കീഴടക്കുക എളുപ്പമാകില്ലെങ്കിലും വെള്ളി ഇന്ത്യയ്ക്ക് ഉറപ്പിക്കാം . വനിതാ ഹോക്കിയിൽ കഴിഞ്ഞ തവണത്തെ നിരാശ മാറ്റേണ്ടതുണ്ട് . സ്ക്വാഷിൽ ജോഷന ചിന്നപ്പയും ദീപിക പള്ളിക്കലും ഇന്ത്യൻ പ്രതീക്ഷകൾ ഉറപ്പിക്കുന്നു . അജന്ത ശരത് കമാല നയിക്കുന്ന ടേബിൾ ടെന്നീസ് ടീമും പ്രതീക്ഷയ്ക്കൊത്ത് ഉയർന്നാൽ ആത്ഭുതങ്ങൾ കാട്ടും . ഹർമീത് ദേശായി , സനിൽ ഷെട്ടി , മനിക ബത്ര എന്നിവരും പ്രതീക്ഷകളാണ് . സൈക്ലിംഗ് വനിതകളിൽ ദെബോറാ ഹെറോൾഡും അലെനാ റെജിയും മെഡൽ കൊണ്ടുവരാൻ കെൽപ്പുള്ള താരങ്ങൾ തന്നെ . അടുത്ത കാലത്തായി കാണിക്കുന്ന അത്ഭുതം ജിംനാസ്റ്റിക്കിൽ അവർത്തിക്കാമെന്ന പ്രതീക്ഷയിലാണ് ഇന്ത്യ . ലോകകപ്പിൽ തിളങ്ങിയ അരുണ റെഡിയാണ് ഈ ഇനത്തിലെ പ്രതീക്ഷ .